Ulykken skjedde klokken 17.00. Politiet opplyser at det er snakk om en utforkjøring.

– Ambulanse og brannvesenet er på stedet. Politiet er ennå et kvarter unna, sier operasjonsleder Lars Meland i Troms politidistrikt til Nordlys klokken 17.40 til Nordlys.

Flys til Tromsø

Én person er skadet i ulykken, men alvorlighetsgraden er uviss.

– Vedkommende er under behandling nå, sier operasjonsleder Meland.

Bilen har kjørt sørover da den kjørte utfor.

– Den har pløyd grøfta i 50–60 meter før den har stanset, sier Nordlys' fotograf, Kjetil Haug.

Kommunikasjonsrådgiver Per Christian Johansen ved UNN opplyser at den skadde er en mann i 60-årene.

– Han blir kjørt til Alta, og flys deretter videre til UNN Tromsø med ambulansehelikopter. Vedkommende er stabil og våken, men det er for tidlig å si noe om skadeomfanget, sier han.

Delvis stengt

Klokken 18.30 opplyser politiet at den skadde personen fraktes til UNN i Tromsø.

– E6 er delvis åpen, men noe stenging må påregnes når bilen skal berges, sier politiet.

Bor ikke i Finnmark

Politiets operasjonsleder i Troms politidistrikt opplyser til iFinnmark like før kl. 20 at den skadde mannen har bostedsadresse i Nord-Troms.

Det er uvisst om vedkommende har relasjon til Finnmark.